Document ID: 32003R1498

Uredba Komisije (ES) št. 1498/2003
z dne 26. avgusta 2003
o odprtju dodatnih kvot za uvoz nekaterih tekstilnih izdelkov s poreklom iz nekaterih tretjih držav v Skupnost v kvotnem letu 2004, sodelujočih na trgovinskih sejmih organiziranih v Skupnosti v novembru 2003
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) 3030/93 z dne 12. oktobra 1993 o skupnih pravilih za uvoz nekaterih tekstilnih izdelkov iz tretjih držav [1], kakor je bila nazadnje spremenjena z Uredbo Komisije (ES) št. 138/2003 [2], in zlasti člena 8 Uredbe,
ob upoštevanju naslednjega:
(1) Poleg kvot, opredeljenih v Prilogi V k Uredbi (EGS) št. 3030/93, se lahko odprejo dodatne kvote, če je to potrebno zaradi posebnih okoliščin. Komisiji je bila predložena zahteva za odprtje dodatnih kvot za trgovinske sejme v letu 2003.
(2) Dodatne kvote so bile za trgovinske sejme v preteklih letih za nekatere tretje države že odprte.
(3) Dostop do dodatnih kvot je treba omejiti na izdelke, ki so jih države izvoznice razstavile na zadevnem sejmu, in na količine, dogovorjene s prodajnimi pogodbami, ki so potrjene s strani pristojnih organov države članice, v kateri je potekal sejem.
(4) Za preprečevanje prekoračitve dodatnih kvot je smiselno, da se od države članice, na katere ozemlju poteka sejem, zahteva zagotovitev, da skupne količine v potrjenih pogodbah ne presežejo omejitev, določenih za dodatne kvote, in da se po koncu sejma obvesti Komisijo o skupnih količinah v potrjenih pogodbah.
(5) Pri uvozu izdelkov v Skupnost, za katere so odprte dodatne kvote, je ustrezno uporabiti določbe Uredbe št. 3030/93 (EGS), ki urejajo uvoz izdelkov, za katere veljajo količinske omejitve, opredeljene v Prilogi V k tej uredbi, razen določb o prožnosti.
(6) Zahtevkom za uvozno dovoljenje mora biti priložena pogodba, podpisana na zadevnem sejmu, ki jo potrdijo pristojni organi države članice, v kateri poteka sejem.
(7) Za preprečevanje izogibanja, se uvozna dovoljenja izdajo le za izdelke, odpremljene iz države dobaviteljice, v kateri imajo poreklo, ne prej kakor 1. januarja 2004.
(8) Zaželeno je, da ta uredba začne veljati dan po objavi, da se subjektom omogoči čimprejšnje koriščenje njenih ugodnosti.
(9) Ukrepi, predvideni s to uredbo, so v skladu z mnenjem Odbora za tekstil.
SPREJELA NASLEDNJO UREDBO:
Člen 1
Poleg količinskih omejitev za uvoz, določenih z Uredbo(EGS) št. 3030/93, se za namene trgovinskih sejmov, organiziranih v Evropski skupnosti v novembru 2003, odprejo dodatne kvote za kvotno leto 2004, opredeljene v prilogi k tej uredbi.
Člen 2
1. Dostop do dodatnih kvot, navedenih v členu 1, se omeji na izdelke, ki so jih države izvoznice razstavile na sejmu, in na količine, dogovorjene s prodajno pogodbo podpisano na zadevnem sejmu in potrjeno s strani pristojnega organa države članice, v kateri je potekal sejem.
2. Pristojni organi države članice, na katere ozemlju poteka sejem, zagotovijo, da skupne količine v potrjenih pogodbah ne presežejo omejitev iz Priloge.
3. Zadevna država članica obvesti Komisijo, ne prej kakor 1. januarja 2004, o celotnih količinah, zajetih v potrjenih pogodbah,sklenjenih na sejmu.
Ti podatki so razčlenjeni po državah dobaviteljicah in po kategorijah.
Člen 3
1. Brez poseganja v odstavka 2 in 3 se pri uvozu izdelkov v Skupnost, za katere so bile odprte dodatne kvote, uporabljajo določbe Uredbe (EGS) št. 3030/93, ki veljajo za uvoz izdelkov, za katere veljajo količinske omejitve iz Priloge V k Uredbi (EGS) št. 3030/93, razen člena 7.
2. Uvozno dovoljenje se izda le po predložitvi izvoznega dovoljenja, v katerem sta v polju 9 navedena sejem in leto, na katerega se nanaša, in izvirnika potrjene pogodbe, navedene v členu 2.
3. Uvozna dovoljenja veljajo le za izdelke, odpremljene v Skupnost iz tretje države porekla od vključno 1. januarja 2004.
Člen 4
Ta uredba začne veljati dan po objavi v "Uradnem listu Evropske unije".
Ta uredba je v celoti zavezujoča in se neposredno uporablja v vseh državah članicah.
V Bruslju, 26. avgusta 2003

Labels: 1
3
5